लेकिन तमाम कोशिशों और जागरुकता अभियान के बावजूद बॉलीवुड के कई कलाकार मुंबई में मतदान के दिन यानी 24 अप्रैल को नदारद रहेंगे और वोट नहीं डालेंगे.इसकी वजह है 23 से 26 अप्रैल तक अमरीका के फ़्लोरिडा में चलने वाला आइफ़ा समारोह और कई कलाकारों ने मतदान के बजाय इस समारोह में शिरक़त करना ज़्यादा मुनासिब समझा.हालांकि ऐसा नहीं है कि समूचा बॉलीवुड ही आइफ़ा जा रहा है. कई कलाकार मुंबई में ही रहकर वोट डालने का मन बना चुके हैं.जो कलाकार आइफ़ा जा रहे हैं उनसे जुड़े लोग वोटिंग ना करने के पीछे दलील ये दे रहे हैं कि आइफ़ा समारोह की तिथि चुनाव की घोषणा के बहुत पहले ही निश्चित की जा चुकी थी इस वजह से अब कुछ नहीं किया जा सकता.चलिए नज़र डालते हैं कि कौन-कौन से कलाकार अपने मताधिकार का इस्तेमाल करेंगे और कौन-कौन नहीं.करीना कपूर ख़ान और उनके पति सैफ़ अली ख़ान, दोनों ही इन दिनों किसी भी फ़िल्म की शूटिंग में व्यस्त नहीं है लेकिन फिर भी वो मतदान करने नहीं पहुंचेंगे क्योंकि ये दोनों फ़्लोरिडा में होने वाले आइफ़ा समारोह की शोभा बढ़ाएंगे.अक्षय कुमार हाल ही में अपनी फ़िल्म फ़गली के फ़र्स्ट लुक लॉन्च पर नज़र आए. जब उनसे पूछा गया कि क्या वो आइफ़ा के लिए तैयार हैं तो अक्षय कुमार बोले, "मैं कहीं नहीं जा रहा हूं. मैं 24 अप्रैल को मुंबई में रहूंगा और अपना वोट डालूंगामैं मुम्बई में ही रहूंगा और वोट दूंगा."आमिर ख़ान ने अपने शो 'सत्यमेव जयते' के ज़रिए लोगों से अपील की है वोट के लिए और वो खुद भी काफी उत्साहित है वोट डालने के लिए.आमिर ख़ान 24 अप्रैल को मुंबई में ही रहेंगे और अपने घर के नज़दीक बांद्रा के मतदान केंद्र में जाकर वोट देंगे.अमिताभ बच्चन और उनका पूरा परिवार भी मुंबई में मतदान के दिन मौजूद रहेगा और मताधिकार का इस्तेमाल करेगा. अमिताभ बच्चन पिछले कई चुनावों से अपने मताधिकार का उपयोग करेंगे.प्रियंका चोपड़ा फ़िलहाल मनाली में 'मैरी कॉम' की ज़िंदगी पर बन रही फ़िल्म की शूटिंग कर रही हैं. बहुत जल्द वो मुम्बई पहुंचेगीं लेकिन मुम्बई पहुंचने के बाद भी वोट नहीं डाल सकेगीं क्योंकि वो आते ही 'आईफ़ा' के लिए रवाना हो जाएंगी.फ़रहान अख्तर हमेशा ही सामाजिक मुद्दों के प्रति जागरुक रहने की बात करते रहते हैं. लेकिन इस बार मतदान जैसा अहम मुद्दा शायद उनकी व्यस्त डायरी में जगह नहीं पा सका है. फ़रहान अख़्तर, शाहिद कपूर के साथ मिलकर आइफ़ा समारोह की मेज़बानी करेंगे और वो मतादन के दिन मुंबई से ग़ैरहाज़िर रहेंगे. इसी वजह से शाहिद कपूर भी वोट नहीं डाल पाएंगे.विवेक ओबरॉय के पास भले ही ज़्यादा फ़िल्में ना हों, ज़्यादा विज्ञापन ना हों और बॉलीवुड के दूसरे व्यस्त कलाकारों कीा तुलना में काम भी कम हो लेकिन फिर भी वो वोट डालने के लिए समय नहीं निकाल पा रहे हैं.विवेक की सास नंदिनी अल्वा बेंगलुरु सेंट्रल से जनता दल (सेक्युलर) के टिकट पर चुनाव लड़ रही हैं. विवेक के पास उनके प्रचार का तो समय है लेकिन मुंबई में मतदान वाले दिन वो फ़्लोरिडा में आइफ़ा अवॉर्ड्स की शोभा बढ़ा रहे होंगे.रणबीर कपूर इन दिनों श्रीलंका में व्यस्त हैं अपनी फ़िल्म 'बॉम्बे वेलवेट' की शूटिंग में लेकिन उन्होंने दावा किया कि चुनाव से पहले वो मुंबई पहुंच जाएंगे और अपने मदतान के अधिकार का इस्तेमाल करेंगे.अनिल कपूर इस बार शायद ही वोट दे पाएंगे क्योंकि वो भी आइफ़ा समारोह में शामिल होने के लिए 23 अप्रैल को अमरीका रवाना हो जाएंगे.लेकिन उनकी बेटी सोनम कपूर मुंबई में ही रहेंगी और वो अपना वोट डालेंगी.दीपिका पादुकोण की 2013 की सभी फ़िल्मों ने अच्छा काम किया और कई अवार्ड्स अपने नाम किए. अब उम्मीद की जा रही है कि 'आईफ़ा' में भी उन्हीं के नाम की धूम मचेगी.दीपिका ने भी चुनाव के बजाय आइफ़ा को तरज़ीह दी है. वो वोट डालने की जगह आइफ़ा समारोह में परफॉर्म करते दिखेंगी.दीपिका के साथ साथ परिणीति चोपड़ा, माधुरी दीक्षित नेने, दिया मिर्ज़ा, बिपाशा बासु, वाणी कपूर, ऋतिक रोशन, नील नितिन मुकेश और शिल्पा शेट्टी भी वोट नहीं डाल पाएंगे और आइफ़ा में हिस्सा लेने के लिए अमरीका में होंगे.(बीबीसी हिंदी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)